**Broj: 711-I-1300-M-92/19-02-17**

Zagreb, 14. lipnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ines Strenje, zastupnice u Hrvatskom saboru, za davanjem mišljenja Povjerenstva,** na 53. sjednici, održanoj 14. lipnja 2019.g., daje sljedeće

**MIŠLJENJE**

**I. Sukladno članku 13. stavku 2. ZSSI-a dužnosnica Ines Strenja, zastupnica u Hrvatskom saboru, može za vrijeme obnašanja navedene dužnosti obavljati poslove stalnog sudskog vještaka medicinske struke, bez obzira je li dužnost zastupnice u Hrvatskom saboru obnaša profesionalno ili prima razliku plaće zbog obavljanja drugih poslova, obzirom da nije riječ o obavljanju poslova radi ostvarivanja prihoda u smislu redovitog i stalnog zanimanja.**

**II. U smislu članka 13. stavka 4. ZSSI-a dužnosnica je dužna prihode od obavljanja poslova stalnog sudskog vještaka prijavljivati Povjerenstvu u izvješću o imovinskom stanju, istekom godine u kojoj su prihodi stečeni.**

 Obrazloženje

Zahtjev za davanjem mišljenja Povjerenstva podnijela je dužnosnica Ines Strenja, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-2277-M-92/19-01-3 dana 6. lipnja 2019. g., povodom kojeg se vodi predmet broj M-92/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, stoga je dužnosnica Ines Strenja povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da je prije stupanja na dužnost zastupnice u Hrvatskom saboru 20 godina radila kao liječnica specijalistica neurologije na Klinici za neurologiju Kliničkog bolničkog centra Rijeka. Dužnosnica nadalje navodi da je završila dodatno obrazovanje pri Hrvatskoj liječničkoj komori i da je dana 15. siječnja 2016.g. stekla naslov stalnog sudskog vještaka za područje neurologije te joj je izdana dozvola na razdoblje od 5 godina. Navodi da je upisana u Registar sudskih vještaka te je obvezna sklopiti ugovor za godišnju policu osiguranja za odgovornost od štete koja može nastati kao posljedica vještačenja, koju je dužna dostaviti Županijskom sudu u Rijeci, što je činila tijekom posljednje 3 godine. Ističe kako u tom razdoblju nije provodila vještačenja, ali da je dvoje liječnika neurologa umirovljeno i da postoje potrebe da povremeno, a najviše do 5 slučajeva godišnje, obavlja vještačenja. Dužnosnica napominje da nije zaposlena u Hrvatskom saboru već prima razliku plaće do pune visine plaće zastupnika u Hrvatskom saboru te da je i dalje zaposlenica Kliničkog bolničkog centra Rijeka.

Također, navodi da može ostati bez dozvole (licence) ukoliko ne bude vještačila i da ukupni prihod koji mogu ostvariti može iznositi od 10.000,00 kn do 15.000,00 kn godišnje i traži mišljenje Povjerenstva može li povremeno tijekom mandata obavljati vještačenja po nalogu suda.

Člankom 125. Zakona o sudovima („Narodne novine“ broj 28/13., 33/15., 82/15., 82/16. i 67/18.) propisano je da stalni sudski vještaci na temelju svoga stručnog znanja pružaju sudu uslugu davanja vještačkog nalaza i mišljenja (vještačenje) kada je to potrebno radi utvrđivanja ili razjašnjenja činjenica koje se utvrđuju u postupku.

Člankom 2. stavkom 1. Pravilnika o stalnim sudskim vještacima („Narodne novine“ broj 38/14., **123/15. i 29/16.)** propisani su uvjeti za obavljanje poslova stalnog sudskog vještaka, pa tako i uvjet da je vještak državljanin Republike Hrvatske, državljanin države članice Europske unije ili državljanin države potpisnice Sporazuma o Europskom gospodarskom prostoru te da je fizička osoba koja ispunjava uvjete za stalnog sudskog vještaka nakon završenog odgovarajućeg studija odnosno odgovarajuće škole radila na poslovima u struci i to ako je nakon završenog odgovarajućeg studija odnosno odgovarajuće škole radila na poslovima u struci i to najmanje 8 godina ako je završila diplomski sveučilišni studij ili specijalistički diplomski stručni studij, najmanje 10 godina ako je završila odgovarajući preddiplomski sveučilišni studij ili preddiplomski stručni studij odnosno najmanje 12 godina ako je završila odgovarajuću srednju školu, a za pojedinu struku nema odgovarajućeg preddiplomskog sveučilišnog studija ili preddiplomskog stručnog studija odnosno diplomskog sveučilišnog studija ili specijalističkog diplomskog stručnog studija.

Stavkom 2. istog članka Pravilnika propisano je da iznimno **od odredbe stavka 1. liječnici specijalisti uvjet za obavljanje poslova stalnog sudskog vještaka stječu nakon položenog specijalističkog ispita**

Člankom 10. stavkom 3. istog Pravilnika propisano je da se stalni sudski vještak imenuje se na vrijeme od četiri godine, a prema članku 12. stavku 1. nakon proteka vremena na koje je imenovan stalni sudski vještak može biti ponovno imenovan na vrijeme od četiri godine.

Člankom 24. stavkom 1. navedenog Pravilnika propisano je da za obavljeno vještačenje stalni sudski vještak ima pravo na nagradu. Nagradu utvrđuje sud prema posebnom cjeniku naknada i nagrada stalnih sudskih vještaka, koji je sastavni dio tog Pravilnika. Nagrada se određuje u bodovima, a vrijednost boda je 2,00 kune bruto bez PDV-a.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, a odredbom stavka 4. istog članka propisano je da su dužnosnici obvezni prijaviti Povjerenstvu prihode iz stavka 2. navedenog članka.

Povjerenstvo utvrđuje da rad stalnog sudskog vještaka medicinske struke ne predstavlja obavljanje drugih poslova kao redovitog i stalnog zanimanja u smislu članka 13. stavka 2. ZSSI-a, već je riječ o poslu koji se po prirodi stvari ne obavlja kontinuirano i redovito, a iz samog zahtjeva za mišljenjem proizlazi da bi dužnosnica obavila do pet vještačenja godišnje. Vještački nalazi i mišljenja izrađuju se povremeno po pozivu suda za što se ostvaruje povremena naknada te dužnosnici mogu obavljati poslove vještačenja za vrijeme obnašanja dužnosti, neovisno o tome obnašaju li dužnost profesionalno. Stoga dužnosnica Ines Strenja može za vrijeme obnašanja dužnosti zastupnice u Hrvatskom saboru obavljati poslove stalnog sudskog vještaka medicinske struke, neovisno o tome obnaša li navedenu dužnost profesionalno ili prima razliku plaće do visine plaće na koju ima pravo povodom obnašanja dužnosti zastupnice u Hrvatskom u situaciji kada obavlja druge poslove za vrijeme obnašanja dužnosti.

Sukladno članku 13. stavku 4. ZSSI-a, dužnosnica je obvezna prijaviti Povjerenstvu prihode stečene od vještačenja, istekom godine u kojoj je prihod ostvaren.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Ines Strenja, elektronička dostava
2. Objava na internetskoj stranici Povjerenstva
3. Pismohrana